Spoločný návrh NARIADENIE RADY o reštriktívnych opatreniach vzhľadom na situáciu v Stredoafrickej republike /* JOIN/2014/01 final - 2014/0004 (NLE) */





DÔVODOVÁ SPRÁVA 1. Rada prijala 23. decembra 2013 v súlade s rezolúciou Bezpečnostnej rady Organizácie Spojených národov č. 2127 (2013) z 5. decembra 2013 rozhodnutie 2013/798/SZBP o reštriktívnych opatreniach voči Stredoafrickej republike, ktorým sa stanovuje zbrojné embargo voči Stredoafrickej republike. 2. Na vykonanie rozhodnutia 2013/798/SZBP je potrebná ďalšia činnosť Únie. 3. Vysoká predstaviteľka Únie pre zahraničné veci a bezpečnostnú politiku a Komisia by mali preto vypracovať návrh nariadenia o reštriktívnych opatreniach vzhľadom na situáciu v Stredoafrickej republike. 2014/0004 (NLE) Spoločný návrh NARIADENIE RADY o reštriktívnych opatreniach vzhľadom na situáciu v Stredoafrickej republike RADA EURÓPSKEJ ÚNIE, so zreteľom na Zmluvu o fungovaní Európskej únie, a najmä na jej článok 215, so zreteľom na rozhodnutie Rady 2013/798/SZBP[1] z 23. decembra 2013 o reštriktívnych opatreniach voči Stredoafrickej republike, so zreteľom na spoločný návrh vysokej predstaviteľky Únie pre zahraničné veci a bezpečnostnú politiku a Komisie, keďže: (1) V súlade s rezolúciou Bezpečnostnej rady Organizácie Spojených národov (ďalej len „BR OSN“) č. 2127 (2013) z 5. decembra 2013 sa rozhodnutím Rady 2013/798/SZBP stanovuje zbrojné embargo voči Stredoafrickej republike. (2) Určité aspekty tohto opatrenia patria do rozsahu pôsobnosti Zmluvy o fungovaní Európskej únie, a preto je na ich vykonávanie potrebné regulačné opatrenie na úrovni Únie, najmä v záujme zabezpečenia ich jednotného uplatňovania hospodárskymi subjektmi vo všetkých členských štátoch, PRIJALA TOTO NARIADENIE: Článok 1 Na účely tohto nariadenia sa uplatňuje toto vymedzenie pojmov: a) „sprostredkovateľské služby“ sú: i) rokovanie alebo dojednávanie transakcií na účely nákupu, predaja alebo dodávky tovaru a technológie alebo finančných a technických služieb, a to aj z tretej krajiny do akejkoľvek inej tretej krajiny alebo ii) predaj alebo nákup tovaru a technológie alebo finančných a technických služieb vrátane tých, ktoré sa nachádzajú v tretích krajinách, na účely ich prepravy do inej tretej krajiny; b) „sankčný výbor“ je výbor Bezpečnostnej rady Organizácie Spojených národov, ktorý bol zriadený podľa odseku 57 rezolúcie Bezpečnostnej rady Organizácie Spojených národov (BR OSN) č. 2127 (2013); c) „technická pomoc“ je akákoľvek technická podpora týkajúca sa opráv, vývoja, výroby, montáže, testovania, údržby alebo akýchkoľvek iných technických služieb a môže mať formu napr. inštruktáže, poradenstva, odborného vzdelávania, odovzdávania pracovných poznatkov alebo zručností alebo poradenských služieb vrátane pomoci v slovnej podobe; d) „územie Únie“ je územie členských štátov, na ktoré sa vzťahuje zmluva podľa podmienok v nej stanovených, vrátane ich vzdušného priestoru; Článok 2 1. Zakazuje sa: a) priamo alebo nepriamo poskytovať technickú pomoc alebo sprostredkovateľské služby v súvislosti s tovarom a technológiami uvedenými v Spoločnom zozname vojenského materiálu Európskej únie[2] (ďalej len „spoločný zoznam vojenského materiálu“) alebo v súvislosti so získavaním, výrobou, údržbou a používaním tovaru uvedeného v tomto zozname, akejkoľvek fyzickej alebo právnickej osobe, subjektu alebo orgánu v Stredoafrickej republike alebo na použitie v Stredoafrickej republike; b) priamo alebo nepriamo poskytovať financovanie alebo finančnú pomoc v súvislosti s predajom, dodávkou, transferom alebo vývozom tovaru a technológií uvedených v spoločnom zozname vojenského materiálu, najmä granty, pôžičky a poistenie vývozného úveru, ako aj poistenie a zaistenie na akýkoľvek predaj, dodávku, transfer alebo vývoz týchto položiek, alebo na akékoľvek poskytnutie súvisiacej technickej pomoci alebo sprostredkovateľských služieb akejkoľvek fyzickej alebo právnickej osobe, subjektu alebo orgánu v Stredoafrickej republike alebo na použitie v Stredoafrickej republike; c) priamo alebo nepriamo poskytovať technickú pomoc, financovanie alebo finančnú pomoc, sprostredkovateľské služby alebo dopravné služby v súvislosti s poskytovaním ozbrojeného žoldnierskeho personálu v Stredoafrickej republike alebo na použitie v Stredoafrickej republike; d) zúčastňovať sa vedome a úmyselne na činnostiach, ktorých predmetom alebo dôsledkom je obchádzanie zákazov uvedených v písmenách a) až c). 2. Odchylne od odseku 1 sa zákazy stanovené v odseku 1 nevzťahujú na: a) poskytovanie technickej pomoci alebo sprostredkovateľských služieb týkajúcich sa nesmrtonosného vojenského vybavenia určeného výlučne na humanitárne alebo ochranné účely; b) poskytovanie technickej pomoci, financovania alebo finančnej pomoci na predaj, dodávku, transfer alebo vývoz tovaru a technológií uvedených v spoločnom zozname vojenského materiálu a poskytovanie akejkoľvek súvisiacej technickej pomoci alebo sprostredkovateľských služieb; za predpokladu, že poskytnutie takejto technickej pomoci, sprostredkovateľských služieb, financovania alebo finančnej pomoci vopred schválil sankčný výbor. Článok 3 Konaním fyzických alebo právnických osôb, subjektov alebo orgánov nevzniká zodpovednosť žiadneho druhu pre tieto osoby, subjekty alebo orgány, ak nevedeli a nemali primeraný dôvod domnievať sa, že týmto konaním by mohlo dôjsť k porušeniu zákazov stanovených v tomto nariadení. Článok 4 1. Členské štáty stanovujú pravidlá o ukladaní sankcií za porušovanie ustanovení tohto nariadenia a prijímajú všetky potrebné opatrenia na ich vykonávanie. Stanovené sankcie musia byť účinné, primerané a odrádzajúce. 2. Členské štáty oznámia Komisii uvedené pravidlá bezodkladne po nadobudnutí účinnosti tohto nariadenia a oznamujú Komisii každú následnú zmenu. Článok 5 Ak sa v tomto nariadení uvádza požiadavka zasielať Komisii oznámenia, informovať ju alebo s ňou inak komunikovať, použije sa na takúto komunikáciu adresa a ďalšie kontaktné údaje uvedené v prílohe. Článok 6 Toto nariadenie sa uplatňuje: a) v rámci územia Únie vrátane jej vzdušného priestoru; b) na palube akéhokoľvek lietadla alebo akéhokoľvek plavidla, ktoré patria do jurisdikcie niektorého členského štátu; c) na každú osobu na území Únie alebo mimo neho, ktorá je štátnym príslušníkom niektorého členského štátu; d) na akúkoľvek právnickú osobu, subjekt, alebo orgán, ktoré sú založené alebo zaregistrované podľa práva niektorého členského štátu; e) na každú právnickú osobu, subjekt alebo orgán v súvislosti s akoukoľvek podnikateľskou činnosťou, ktorá sa úplne alebo čiastočne vykonáva v Únii. Článok 7 Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie. Toto nariadenie je záväzné v celom rozsahu a priamo uplatniteľné vo všetkých členských štátoch. V Bruseli Za Radu predseda [1] Ú. v. EÚ L 352, 24.12.2013, s. 51. [2] Ú. v. EÚ C 69, 18.3.2010, s. 9.